Diari Oficial de la Generalitat Valenciana


Sumari del DOGV 1645, del 18-10-1991 (1991/822916)

ORDRE de 7 d'octubre de 1991, de la Conselleria de Cultura, Educació i Ciència, per la qual són dictades normes per a l'elecció dels consells escolars en determinats centres públics no universitaris.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/10/07/(1)/dof/vci/html**

### Dades del document

Número de DOGV
:   1645

Data del DOGV
:   18-10-1991

Secció del DOGV
:   DISPOSICIONS GENERALS

Número del document
:   1991/822916


Data del document
:   07-10-1991

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

Ordre de 7 d'octubre de 1991, del Conseller de Cultura, Educació i Ciència, per la qual són dictades normes per a l'elecció dels consells escolars en determinats centres públics no universitaris.  
Els decrets 12/1986, de 10 de febrer, i 99/1988, de 4 de juliol, del Consell de la Generalitat Valenciana, regulen el procediment d'elecció d'òrgans de govern dels centres públics d'EGB, Batxillerat i Formació Professional de la Comunitat Valenciana. D'altra banda els decrets 90/1986, de 8 de juliol, i 180/1988, de 15 de novembre, del Consell de la Generalitat Valenciana, estableixen el procediment d'elecció d'aquests òrgans als centres públics d'ensenyaments especialitzats.  
Com que aviat conclourà el mandat dels consells escolars als quals fa referència l'article primer d'aquesta ordre, cal dictar les normes que possibiliten la renovació dels esmentats càrrecs.  
En atenció d'aquests motius, 4 en ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià.  
ORDENE:  
Article primer  
Aquesta ordre serà d'aplicació:  
a) Als centres docents públics de Pre-escolar, Educació Especial, Educació General Bàsica, inclosos els de menys de vuit unitats, i també com els de Batxillerat i Formació Professional, els consells escolars dels quals concloguen el mandat reglamentari de dos anys, abans de l?u de gener de 1992, i a aquells centres docents públics dels esmentats nivells educatius en els quals no s'haja constituït el consell escolar en la data de publicació d'aquesta ordre.  
b) Als centres d'ensenyaments especialitzats dependents d'institucions públiques i els consells escolars dels quals es troben en qualsevol de les dues circumstàncies indicades en l'apartat anterior.  
Article segon  
Abans del dia 27 d'octubre de 1991, es constituirà en cada centre la junta electoral, d'acord amb el que preveu l'article 20 del Decret 12/1986, de 10 de febrer, o l'article 19 del Decret 90/1986, de 8 de juliol, segons calga.  
Article tercer  
1. Per a la posada en marxa del procés electoral, la direcció del centre durà a terme les accions següents:  
- Elaboració dels censos electorals dels sectors diversos de la comunitat escolar.  
- Determinació, mitjançant sorteig, dels membres dels diferents sectors que han de formar la junta electoral de centre, i també d'un membre suplent per cadascun dels sectors afectats.  
- Comunicació als interessats que han estat designats per a formar part de la junta electoral de centre i convocatòria a aquests per a la constitució.  
- Així mateix, adoptarà totes les mesures preparatòries que calguen per tal de facilitar les actuacions diverses del procés electoral.  
2. La junta electoral organitzarà el procediment d'elecció dels membres del consell escolar en les condicions que millor asseguren la participació de tots els sectors de la comunitat educativa i sol·licitarà a l'ajuntament, en el terme municipal del qual estiga situat el centre, la designació del regidor o representat del municipi que haja de formar part del consell escolar.  
Article quart  
1. El termini d'admissió de candidatures a representants dels diferents sectors en el consell escolar del centre conclourà quaranta-vuit hores abans del dia fixat per al començament de les eleccions.  
2. Finalitzat el termini d'admissió a què es refereix l'apartat anterior, la junta electoral farà pública les candidatures admeses, almenys, vint-i-quatre hores abans de l'inici de les eleccions.  
Article cinquè  
La celebració de les eleccions dels representants dels diferents sectors de la comunitat escolar en el consell escolar del centre es farà fins el 24 de novembre de 1991.  
Article sisè  
1. El procediment i les fases de les eleccions dels representants dels diversos sectors s'ajustaran al que disposen els decrets 12/1986, de 10 de febrer i 90/1986, de 8 de juliol, segons la naturalesa del centre docent.  
2. Les associacions de pares d'alumnes i les associacions d'altres organitzacions d'alumnes, podran presentar candidatures diferenciades per a l'elecció dels seus representats respectius en el consell escolar del centre.  
3. La junta electoral de cada centre podrà aprovar el model de papereta per a la votació, en aquest cas seran nuls els vots emesos en model diferent.  
4. Donat cas que es presenten candidatures diferenciades d'alumnes o de pares, d'acord amb el número 2 d'aquest article, les paperetes de votació han d'ajustar-se a les normes següents:  
a) Tots els candidats, pertanyen o no a candidatures diferenciades, s'ordenaran alfabèticament per la inicial del primer cognom.  
b) Si el candidat forma part d'una candidatura diferenciada, junt al seu nom figurarà la denominació de l'organització o associació que va presentar la candidatura.  
c) El nom de cada candidat anirà precedit d'un requadre perquè el votant marque amb una creu el corresponent al candidat o candidats a qui atorga el seu vot.  
Article seté  
Una vegada conclòs el procés d'elecció dels representants dels diversos sectors en el consell escolar de centre, la junta electoral en procedirà, en el termini màxim de 48 hores, a la proclamació oficial, mitjançant acta que serà publicada en el tauler d'anuncis del centre, indicant que podran presentar-se reclamacions contra la proclamació de candidats electes en el termini de dos dies, davant la junta electoral, qui resoldrà sobre aquestes.  
Transcorregut aquest termini es trametrà còpia d'aquesta acta i, si s'escau, de l'acta en la qual es resoldran les reclamacions presentades al Director Territorial de Cultura i Educació.  
Article vuité  
Dins el termini dels deu dies següents a la proclamació dels candidats electes per la junta electoral, el director procedirà a la convocatòria de la sessió constitutiva del consell escolar.  
Article nové  
Donat cas que el centre atenga necessitats educatives de municipis diversos, formarà part del consell escolar el regidor o representant de l'ajuntament al municipi del qual estiga situat el centre o, si s'escau, aquell que siga designat amb l'acord previ de les corporacions afectades.  
Als centres públics dependents de les diputacions provincials, el representant de l'administració local, serà un diputat o representant de la corporació provincial.  
DISPOSICIONS FINALS  
Primera  
Es autoritzada la Secretaria General d'aquesta conselleria perquè dicte les instruccions necessàries per al desenrotllament i l'aplicació del que preveu aquesta ordre.  
Segona  
Els directors territorials de Cultura i Educació, el directors dels centres i les juntes electorals, adoptaran les mesures necessàries de control i seguiment per garantir el normal desenrotllament i constitució dels consells escolars.  
Tercera  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 7 d'octubre de 1991.  
El Conseller de Cultura, Educació i Ciència,   
ANDREU LOPEZ I BLASCO


Còpia Permalink ELI